# Sensorveiledning

# for

# SPED3001/3003

# Lærevansker og særskilte behov i et individ- og systemperspektiv

# Modul 2: Nevroutviklingsforstyrrelser

# (autismespekterforstyrrelse, ADHD og utviklingshemming)

Denne eksamenen er knyttet til modul 2 på SPED 3001/3003, som omhandler nevroutvikligsforstyrrelser (autismespekterforstyrrelse, utviklingshemming og ADHD).

Skoleeksamen 31.09.2019 (4 timer).

Ingen hjelpemidler tillatt

Se kursbeskrivelsene med læringsmål (som er like for begge kursene):

SPED3001: <https://www.uio.no/studier/emner/uv/isp/SPED3001/index.html>

SPED3003: <https://www.uio.no/studier/emner/uv/isp/SPED3003/index.html>

|  |
| --- |
| **Eksamensoppgave gitt til studentene**  Denne eksamen består av to deler. Del A med åtte kortsvarsoppgaver og del B med to langsvarsoppgaver.  På del A skal du svare på **alle åtte** (8) kortsvarsoppgavene.  På del B skal du velge **en** (1) av de to langsvarsoppgavene og svare kun på denne ene.  På kortsvarsoppgavene (del A) er det ikke forventet at du skal skrive en lang utredning, men svare kort og konsist på det som spørres om (maksimalt 250 ord pr. oppgave). Mens på langsvarsoppgaven (del B) skal du skrive mer utfyllende (maksimalt 1200 ord).  Hver av de to delene A og B teller 50 % av den samlede eksamenskarakteren på modul 2. Du må besvare og få bestått på både del A og B for å få bestått på eksamen.  **Del A: Kortsvarsoppgaver**  Svar på **alle åtte** (8) kortsvarsoppgavene   1. Hvilke diagnoser defineres som nevroutviklingsforstyrrelser i ICD-11 og hva er felles for disse nevroutvikingsforstyrrelsene? 2. I diagnostisk utredning av barn/unge der det er spørsmål om autismespekterforstyrrelse, ADHD eller utviklingshemming brukes flere utrednings-/kartleggingsmetoder. Gi noen eksempler på aktuelle utrednings-/kartleggingsmetoder og hva det kan være særlig viktig å se etter. 3. Velg en forskningsbasert intervensjon for barn med autismespekterforstyrrelser (for eksempel Early Intensive Behavioral Intervention (EIBI) eller Joint Attention, Symbolic Play, Engagement and Regulation (JASPER)) og beskriv kort hva som kjennetegner denne intervensjonen. 4. Det understrekes at individer med ASF er en svært heterogen gruppe. De er altså veldig forskjellige fra hverandre, men hvordan er de forskjellige? 5. Beskriv de diagnostiske kriteriene for diagnosen utviklingshemming i henhold til ICD-10. 6. Hva er alternativ og supplerende kommunikasjon og hvem har behov for alternativ og supplerende kommunikasjon? 7. De fleste barn og unge med ADHD har vansker innenfor tre hovedområder: konsentrasjon, hyperaktivitet og impulsivitet. Gi konkrete eksempler på hvordan hver av disse vanskene kan komme til uttrykk (ett eksempel per område). 8. Token system (token reinforcement) kan brukes i arbeidet med barn og unge med ADHD. Gi en kort beskrivelse av dette systemet.   **Del B: Langsvarsoppgave**  Velge **en** (1) av de to langsvarsoppgavene   1. Med læreplanen søker skolen å utstyre barn med den kunnskapen og de ferdighetene som er nødvendig for voksenlivet. For elever med utviklingshemming vil det imidlertid være behov for å gjøre vurderinger rundt i hvilken grad læreplanen kan følges og i hvilken grad deltakelse i ulike akademiske aktiviteter er meningsfulle for den enkelte.   Drøft potensielle dilemma en som spesialpedagog kan møte knyttet til valg av individuelle mål og eventuelle avvik fra læreplanen for elever med utviklingshemming.   1. Å skape gode forutsetninger for læring og utvikling for barn og unge med autismespekterforstyrrelse krever både a) tilrettelegging av miljøet og b) opplæring innenfor sentrale utviklingsområder.   Redegjør for noen aktuelle tiltak. Begrunn hvorfor disse tiltakene er viktige. Begrens besvarelsen ved å ta utgangspunkt i en aldersgruppe, en opplæringsarena (for eksempel barnehage eller skole) og omfang av vansker. |

**Veiledning til sensurering**

Under redegjør vi for 1) formkrav, 2) generelle kriteria for sensurering, 3) informasjon om vurdering knyttet til kort- og langsvarsoppgavene, 4) oppgavespesifikke kriteria for sensurering med informasjon om hva en særdeles god besvarelse bør inneholde (veiledningen for kortsvarsoppgavene er utelatt I denne versjonen) og 5) den mer generelle beskrivelsen av karakterene A-F.

**1) Formkrav**

* Hver av kortsvarsoppgavene er på maksimalt 250 ord og langsvarsoppgaven på maksimalt 1200 ord.
* Både del A og B må besvares og bestås for å få bestå eksamen.

**2) Generelle kriteria**

* Hvor tydelig og fullstendig det som kreves i oppgaven er besvart (en må verken «hoppe over» noe eller skrive utenom/svare på noe annet)
* Hvor godt relevante og sentrale faglige momenter er trukket inn i besvarelsen
* Hvordan besvarelsen evner å «gjøre rede for» og/eller å «drøfte» når det bes om
* Hvordan besvarelsen behandler/forholder seg til sentrale begreper i oppgaveteksten (for eksempel i form av en definisjon eller omtale underveis der det passer seg)
* Hvordan besvarelsen er disponert (logisk rekkefølge med tydelig markering av hvor besvares hva av det som oppgaven krever)
* Hvordan besvarelsen gjør bruk av, støtter seg til og henviser til relevante momenter i pensum/faglitteraturen. Dette kan dreie seg om både teoretiske perspektiver, sentrale begreper, forskning, henvisning til regelverk og retningslinjer mv.

**3) Vurdering av kort- og langsvarsoppgavene (del A og B)**

**Kortsvarsoppgavene (del A)**

* Hver av de 8 kortsvarsoppgavene teller like mye. For hver av disse oppgavene gis 0-5 poeng. Der fem poeng er maksimal uttelling for et svært godt svar og 0 poeng gis for manglende eller et svært mangelfullt svar.
* Antall poeng for all 8 kortsvarsoppgavene og karakteren fastsettes etter skjema:

|  |
| --- |
| 36-40 poeng = A (90-100 %)  32-35 poeng = B (80-89 %)  28-31 poeng = C (70-79 %)  24-27 poeng = D (60-69 %)  20-23 poeng = E (50-59 %)  < 20 poeng = F (<50 %) |

**Langsvarsoppgaven (del B)**

Besvarelsen på del B av eksamen vurderes etter karakterskalaen (A-F), ikke basert på beregning av poeng.

**Fastsetting av samlet karakter for del A og B**

* Både del A og B må besvares og bestås for å få bestå eksamen.
* Hver av de to delene A og B teller 50 % av den samlede eksamenskarakteren.
* Studentene får bare en samlet karakter
* Dersom det er vanskelig å fastsette samlet karakter basert på en sammenslåing av karakterer (for eksempel A og B, D og E, C og D) gjøres en skjønnsmessig vurdering med utgangspunkt i følgende momenter: a) hvorvidt det er en sterk eller svak karakter på del A eller B og b) dersom det fortsatt er tvil om samlet karakter tillegges kandidatens evne til å anvende kunnskapen som vist i langsvarsoppgaven særlig betydning for endelig resultat.
* Dersom fortsatt tvil om karakter skal eventuelle brudd på formkrav (maksimalt antall ord) vippe ned.

**4) Oppgavespesifikke kriteria for sensurering**

**Kortsvarsoppgavene:**

*Utelatt i denne versjonen*

**Langsvarsoppgavene**

1.

**Med læreplanen søker skolen å utstyre barn med den kunnskapen og de ferdighetene som er nødvendig for voksenlivet. For elever med utviklingshemming vil det imidlertid være behov for å gjøre vurderinger rundt i hvilken grad læreplanen kan følges og i hvilken grad deltakelse i ulike akademiske aktiviteter er meningsfulle for den enkelte.**

**Drøft potensielle dilemma en som spesialpedagog kan møte knyttet til valg av individuelle mål og eventuelle avvik fra læreplanen for elever med utviklingshemming.**

Sentralt for denne besvarelsen vil være en diskusjon knyttet til opplæringsmål basert på kunnskap om elever med utviklingshemming. Sentrale elementer vil være:

* Ferdigheter: kognitive og adaptive og sammenhengen mellom disse.
* Helsetilstander (fysiske og psykiske) som kan påvirke tilstedeværelse i læringsarenaer og/eller den totale kapasiteten for deltakelse i læringsaktiviteter.
* Motivasjon/interesser/elevmedvirkning
* Foreldremedvirkning
* Inkludering og deltakelse
* Behovet for spesifikk ferdighetstrening
* Langsiktighet

En særdeles god besvarelse (A) vil inkludere sentrale punkter fra de diskusjoner som har vært fremtredende innenfor fagfeltet relatert til læreplaner for denne elevgruppen (se Ware, 2014). Kandidaten viser god refleksjonsevne ved å drøfte betydningen av rettigheten til tilgang til opplæring som er i tråd med læreplanens mål for alle elever (uavhengig av funksjonsnivå), samt betydningen av å gjøre skjønnsmessige vurderinger i møte med den enkelte elev. Videre erkjenner kandidaten at vurderinger knyttet til individuelle opplæringsmål må gjøres basert på helhetlig kunnskap om eleven og viser solid oversikt over fagstoffet ved å drøfte hvilken kunnskap som bør ligge til grunn for slike skjønnsmessige vurderinger og potensielle dilemmaer knyttet til dette.

2.

**Å skape gode forutsetninger for læring og utvikling for barn og unge med autismespekterforstyrrelse krever både a) tilrettelegging av miljøet og b) opplæring innenfor sentrale utviklingsområder.**

**Redegjør for noen aktuelle tiltak. Begrunn hvorfor disse tiltakene er viktige. Begrens besvarelsen ved å ta utgangspunkt i en aldersgruppe, en opplæringsarena (for eksempel barnehage eller skole) og omfang av vansker.**

En særdeles god besvarelse (A) begrenser først besvarelsen ved å tydeliggjøre hvilke aldersgruppe, opplæringsarena og omfang av vansker som resten av besvarelsen er basert på. Deretter redegjøres det for aktuelle tiltak som omhandler både tilrettelegging av miljø, slik som fokus på struktur og forutsigbarhet (gjerne eksemplifiser ved bruk av dags- og arbeidsplaner og andre strukturerende tiltak) samt hvordan en kan jobbe med opplæring innfor sentrale utviklingsområder. Videre kommer det frem i besvarelsen at individuell tilrettelegging og involvering av foreldre er viktig og at en må ta hensyn til barnets/ungdommens interesser og styrker. En svært god besvarelse bør som hovedregel også ha nevnt viktigheten av å benytte evidensbaserte tiltak. Hvilke tiltak det redegjøres for vil være forskjellig, så det må vises skjønn i vurdering av om besvarelsen dokumenterer særdeles god kunnskaper om emnet.

## 5) Karakterbeskrivelse

|  |  |  |
| --- | --- | --- |
| **Karakter** | **Generell beskrivelse** | **Fagspesifikk beskrivelse** |
| **A** | Fremragende prestasjon som skiller seg klart ut. Kandidaten viser særlig god vurderingsevne og stor grad av selvstendighet. | Kandidaten viser høyt kunnskapsnivå, særdeles god oversikt over emnerelevant litteratur og forståelse for emnets spesialpedagogiske område. Kandidaten viser brede og solide kunnskaper om emnet, samt evne til kritisk reflektert og/eller original anvendelse av disse. Begreper, teorier og empirisk kunnskap anvendes sikkert, og drøftingen bæres opp av analytiske problemstillinger. Framstillingen er klart resonnerende og argumentativ, og det er korrekt bruk av referanser og  kildehenvisninger. |
| **B** | Meget god prestasjon. Kandidaten viser meget god vurderingsevne og selvstendighet. | Kandidaten viser en meget god oversikt over emnerelevant litteratur, og demonstrerer god forståelse for og selvstendig anvendelse av kunnskaper inn emnet. Begreper, teorier og empirisk kunnskap anvendes selvstendig i drøfting, og framstillingen er resonnerende  og argumentativ, samt korrekt bruk av referanser og kildehenvisninger. |
| **C** | Jevnt god prestasjon som er tilfredsstillende på de fleste områder. Kandidaten viser god vurderingsevne og selvstendighet på de viktigste områdene | Kandidaten viser en ryddig og god oversikt over emnerelevant litteratur, og viser god oversikt over emnets kunnskapsstoff. Relevante begreper, teorier og empirisk kunnskap brukes i drøftingen. Besvarelse viser svakheter når det gjelder presisjon i begrepsbruk og evne til analytisk anvendelse av kunnskapen,  spesialpedagogisk resonnement og argumentasjon. |
| **D** | En akseptabel prestasjon med noen vesentlige mangler.  Kandidaten viser en viss grad av vurderingsevne og selvstendighet. | Kandidaten kan gjøre rede for deles av den emnerelevante litteraturen, men viser ujevne kunnskaper eller lite faglig selvstendighet. Besvarelsen preges av gjengivelse og i liten grad drøfting av teorier, begreper og empirisk kunnskap, samt upresis og til dels  feilaktig begrepsbruk. |
| **E** | Prestasjonen tilfredsstiller minimumskravene, men heller ikke mer. Kandidaten viser liten vurderingsevne og selvstendighet. | Kandidaten viser noe kunnskap om, men svært mangelfull oversikt over emnerelevant litteratur. Prestasjonen er tilstrekkelig og innfrir minimumskravene sett i forhold til emnets læringsmål, men heller ikke mer. Begreper og teorier er til dels feilaktig gjengitt, og det er  ingen relevant drøfting av oppgitte problemstillinger. |
| **F** | Prestasjon som ikke tilfredsstiller de faglige minimums-kravene.  Kandidaten viser både manglende vurderingsevne og selvstendighet. | Kandidaten har kun svært overflatisk oversikt og den relevante emnelitteraturen og viser store hull i kunnskapen om emnets sentrale temaer. Prestasjonen  oppfyller ikke minimumskravene i forhold til emnets læringsmål, verken teoretisk eller empirisk. |